E-tol dalk na grondwethofDie Bondgenootskap Teen Stedelike Tol (Outa) het bevestig dat hy die beëdigde verklarings van die Tesourie, die Suid-Afrikaanse Nasionale Padagentskap (Sanral) en vier ander partye ontvang het nadat hulle stukke ingedien het by die konstitusionele hof teen ŉ interdik teen die e-tolstelsel. Outa se voorsitter, Wayne Duvenhage, sê hul regsverteenwoordigers is tans besig om die verklarings na te gaan en ŉ respons voor te berei om die appèl te verdedig. Die regering het verlede week bekendgemaak dat hy teen regter Bill Prinsloo se interdik teen die inwerkingstelling van die e-tolselsel wat op 28 April in die hooggeregshof in Pretoria toegestaan is, sal appelleer. Duvenhage het sy teleurstelling uitgespreek in die regering se besluit om teen die interdik te appelleer. “Deur dit te doen wys hulle daarop dat hul wil voortgaan met Sanral se oneffektiewe en ongeregverdige e-tol planne.” Duvenhage sê Outa het die afgelope twee weke drie vergaderings gehad met die LUR vir vervoer, Ishmail Vadi, rakende die e-tolstelsel. “Tydens ons laaste vergadering met Vadi het ons geglo dat daar ŉ beter verstandhouding was oor hoekom Outa die tolstelsel teenstaan. Dit is teen die agtergrond dat ons teleurgesteld is deur die regering se besluit om die interik teen te staan en voort te gaan met die saak.”